UBERA ARANZETA (EH Bildu, 2019-02-22):
Eskerrik asko, legebiltzarkide presidente.
Uriarte andrea; bueno, ez dizut aurpegia ikusten, egunen batean atrila mugitu beharko dugu edo zure aulkia beste toki batetara.
Behin urteetan politikan eta kudeaketan aritutako pertsona oso zentzudun batek esan zidan: "Begira, Rebeka, mundu honetan hartu beharko dituzun erabakiak ez dira izango zuk nahiko zenituzkeen erabakiak; erabakirik ez okerrenak eta ez kaltegarrienak hartu beharko dituzu, mugitzen zaren mundua ezagutu, euren eskutik mugitu eta erabaki ez kaltegarrienak izango dira erabakirik hoberenak luzarora".
Ekibokatua zegoen, Uriarte andrea? Zeren Hezkuntza Saila ezagututa, esango nuke Hezkuntza Sailak egiten duenaren kontrakoa esan zidala, zeren dudan sentsazioa da Hezkuntza Saila, Hezkuntza sailburua tematzen dela erabakirik kaltegarrienak hartzen.
Esango nuke ematen duela Hezkuntza Sailak, Hezkuntza sailburuak ez duela ezagutzen hezkuntza eremua, gezurra dirudien arren. Eta esango nuke Hezkuntza sailburua artista dela hezkuntza komunitatearen gehiengoa haserrerazten eta urruntzen.
Baina maiz pentsatu dut, jo, ba agian ez da Hezkuntza sailburua, agian ez da Hezkuntza Saileko taldea, agian EAJren menpe daude, baldintzatuak eta mugatuak daude EBBn dagoen pertsona bati, hezkuntza mundua ezagutzen ez duen arduradun baten aldetik eta behartuak daude jarrera autoritarioan aritzera, gainerakoak dituzten proposamenak baztertzera, ukatzera eta gutxiestera; alegia, politika obsoleto eta antzuan mugitzera behartuak daude Hezkuntza Saila eta Hezkuntza sailburua. Eta pentsamendu horrek Hezkuntza sailburuarekiko enpatia sortarazten dit. Enpatia eta kezka. Kezka sorrarazten dit.
Baina gero Hezkuntza Sailaren etengabeko jokabidea ikusten dudanean, hezkuntza komunitateari bizkar ematen, inposiziorako joera, ikastetxeak bakardadean uzten, ikastetxeetako zuzendariei bere egunerokoan oztopoak jartzen, Heziberriren garapenean tematzen.
Ikusten hezkuntza komunitateak zenbat borroka egin behar izaten duen beraien eskariak eta baita adostatukoak ere gauzatzeko, ba enpatia berehala osatzen zait eta grina, grina sortzen zait, borrokarako grina pizten zait, ekimenak hartzeko grina pizten zait, Hezkuntza Sail honen ezgaitasunak egunerokoan sortzen dituen ondorio eta kalteen aurrean.
Ez dakidana da nahita egiten duen, ez-ezagutza den edo arduragabekeria den. Ez dakit atzean zer dagoen. Inpotentzia sentitzen dudalako. Inpotentzia sentitzen dudalako ikastetxe askotara joaten naizenean, ikastetxe horiek administrazioaren aldetik begiratzen duten azterketa ikusita eta zelako babesgabean dauden ikusita. Haserrea sentitzen dut.
Haserrea sentitzen dut ikusten dudanean zer gertatzen den matrikulazio prozesuan. Ikusten dudanean matrikulazio batzordeak lurralde, hezkuntza lurralde ordezkariak legea hanka azpitik pasatzen dutela.
Eta zer esanik ez ba haserrea edo ez dakit, harridura edo ez dakit nola deskribatu sentitzen dut, ikusita berriki Hezkuntza Sailak iragarri duen eskola jantokien proposamen berriaren aurrean. Ez dakiguna oraindik ere zertan gauzatuko den.
Baina hor dago ere itunpeko ikastetxeen auzia. Ustez zuen lehentasuneko sektorea, % 95a modu batean edo bestean diru publikoarekin finantzatuta dagoela, zure Sailetik arautzen dena, baina hor ere ez zarete gai izan edo ez duzue nahi izan bitartekari lanak egitea edota eskua hartzea. Hori bai, interesatzen zaizuenean erabiltzen dituzue zuen politika justifikatzeko.
Baina norbera ez da sailburu interesatzen zaionean bai edo interesatzen zaionean ez. Eta zer esan ere ebaluazio desberdinak ikusita. Emaitzak zeintzuk diren eta emaitza horiek errepikatzen ari direla.
Beraz, oso egoera konplexua daukagu. Oso egoera konplexua daukagu, Uriarte andrea. Ez dut esango hezkuntza sistema desastre bat denik. Ez dut esango ere erru guztia zurea denik, ez, ez delako.
Baina bai esango dizut egoera gero eta desastreagoa dela. Bai esango dizut zuen kudeaketak ez duela laguntzen egoera hobetzen eta honek aldaketa bat eskatzen duela. Zuek esaten duzuen bezala, hobetu behar dela hezkuntza sistema eta guk esaten dugun bezala eta gure terminoak erabiliz, eraldaketa bat eskatzen duela.
Zeren momentu honetan, batez ere, gure sistema, hezkuntza sisteman aurrera goaz komunitateko jendea egiten ari den esfortzuari esker, gain-esfortzuari esker, ikastetxeetan, irakasleak, gurasoak.
Eta ez zarete gai ere askotan zuek zerorri eta etxe honetan ere, ba batzuetan dekretuak dira, erregelamenduak dira, baina beste batzuetan dira etxe honetan onartutako legeak betetzeko.
Azkenean, zertara dedikatzen da Hezkuntza Saila? Hezkuntza Saila dedikatzen ari da planak eta hitz politak egitera, kajoian geratzen diren planak. Eta horrek zer ekartzen du? Ba gero eta distantzia handiagoa hezkuntza komunitatetik, distantzia bat. Gero eta arrakala handiagoa.
Gainera, ikusitakoak ikusita, sentsazioa daukat edo inpresioa daukat erosoago sentitzen zaretela Casadoren eta Espainiako eredu atzerakoi eta ideologiaren babestean. Sentsazio hori daukat. Gure komunitateko eragileekin aritu ordez. Zergatik? Ez dakit hori azaltzerik baduzun.
Beraz, Uriarte andrea, jakin nahi duguna da, ikusita egoera zein den, egoeraren larritasuna, konplexutasuna, zein da zuen ibilbide orria? Zein da zuen ibilbide orria egoera guzti honi buelta emateko? Zer egin beharko genuke eragile guztiok? Horrela esaten dizut, esadazu, esadazu zer egin behar dugun elkar lanari ekiteko, guk eta zuek zer egingo duzue? Esadazu zer egin behar dugun, benetan diot, zer egin behar dugun elkarrizketari bide bat irekitzeko. Eta zuek ere zer egingo duzuen, jakin nahiko nuke.
Azkenean, zer egin behar dugu eta zer egingo duzue, hezkuntza komunitate osoa kontutan hartzeko. Zer? Zein da zuen ibilbide orria?